
    Fontos tudnivaló


    FONTOS TUDNIVALÓ


    Ez a könyv tanulási célokra készült. Nem helyettesíti az egyéni orvosi tanácsadást, és nem is szabad ilyen helyettesítőként használni. Ha orvosi tanácsot szeretnél kérni, fordulj képzett orvoshoz. A kiadó és a szerző nem vállal felelősséget semmilyen káros következményért, amely közvetlen vagy közvetett összefüggésben áll a könyvben található információkkal.

    ELŐSZÓ


    Miért érdemes a kortizolról írni? Napjainkban mindenhol jelen van a stressz. A hétköznapok észrevétlen, gyakran alábecsült részévé válik. Teljesítménykényszer, állandó elérhetőség, információáramlás, érzelmi megterhelés, anyagi bizonytalanság – mindezek folyamatos kihívást jelentenek testünk és idegrendszerünk számára. Közben gyakran figyelmen kívül hagyjuk, hogy a kihívások hátterében folyamatosan jelen van saját, egyensúlyát vesztett stresszrendszerünk, középpontjában a kortizollal. A burnout (kiégés), a krónikus kimerültség, az elalvási és átalvási zavarok, a hormonális egyensúly hiánya, az emésztési problémák, a súlyfölösleg kialakulása és a diffúz fájdalmak csak néhány példát jelentenek a stressz testi és lelki megnyilvánulására. A voltaképpeni ok – a folyamatosan, tartósan aktivált stresszrendszer – mindeközben gyakran észrevétlen marad, vagy eltereli róla a figyelmet a tüneti kezelés kizárólagossága.


    Ez a könyv nem előzmények nélkül jött létre. Számos beszélgetés, páciensekkel, kliensekkel, kollégákkal való találkozás és mindenekelőtt a saját történetem adott alapot hozzá. Mert valaha magam is voltam olyan állapotban, amikor a test már nem működik együtt, pedig „semmit nem találtak”. Olyan állapot volt ez, amikor a fáradtságot az alvás, az ingerültséget a jó szándék már nem szünteti meg, és az álmatlanság sem múlik el tea vagy magnézium hatására.


    Emlékszem, volt idő, amikor már nem tudtam különbséget tenni: „Beteg vagyok – vagy csak kimerült?” És rá kellett jönnöm, hogy mindkettő. Ez pedig gyakran láthatatlanul kezdődik – úgy, hogy a rendszer tartósan megragad a túlélő módban.


    A munkám során sok éven át számos emberrel találkoztam, akik hasonló tapasztalatokat szereztek: a hétköznapok terheit cipelő nőkkel, funkcionáló, de közben önmagukat elvesztő férfiakkal, olyan emberekkel, akiknek a laboreredményei „normál értéket” mutatnak, a testük viszont már régóta nincs egyensúlyban. A kortizol mindig központi tényező volt, mégis alig jelent meg a klasszikus orvosi diagnosztikában.


    Éppen ez motivált a könyvem megírására: hogy betöltsem az űrt a tapasztalat és a magyarázat között. Olyan művet akartam alkotni, amely nemcsak tudást közvetít, de reményt is ad. Olyan könyvet, amelyből érthetővé válik, hogy miért érzik magukat sokan kimerültnek, külső kényszer alatt állónak, ingerlékenynek vagy belsőleg üresnek, és mi köze van mindehhez a kortizolnak. Mert ez a „stresszhormon”, a kortizol jóval több mint a testünk akut veszélyre adott puszta reakciója. Szabályozó hormon, amely az anyagcserét, az immunrendszert, az alvást, a hormonális egyensúlyt, sőt a hangulatunkat is befolyásolja – a stressztől teljesen függetlenül is. A hétköznapokban és az orvosi gyakorlatban gyakran mégis csupán a kortizol negatív hatásait veszik figyelembe – vagy az egészet teljesen figyelmen kívül hagyják.


    Könyvemmel ahhoz szeretnék hozzájárulni, hogy a kortizol többé ne legyen félreértések tárgya, és arra szeretnék rámutatni, hogy mi is valójában: belső egyensúlyunk értékes tükre. Mert a kortizol nem maga a probléma, hanem a túlterhelt rendszer csendes hírhozója. Ha megtanuljuk megérteni és megfelelően szabályozni, mélyreható változásokat érhetünk el: több energiát, nagyobb nyugalmat és erősebb ellenállóképességet.


    Ez a könyv éppen ahhoz nyújt támogatást, hogy újra megtaláld a saját ritmusodat, erősítsd a belső hangodat, és találj vissza az egyensúlyhoz. Nem szigorú tervekkel, hanem tudással, eszközökkel és a személyes fejlődéshez szükséges térrel. Mert a gyógyulás nem kipipálandó cél, hanem folyamat, amely az önmagadhoz visszavezető első lépéssel kezdődik.


    Nem lesz szükséged előzetes orvosi ismeretekre. Nem kell tökéletesnek lenned vagy mindent egyből alkalmaznod. A könyv célja az, hogy saját tempódban, a mindennapjaidhoz igazodva, a magad módján használd. Abban kíván segítséget nyújtani, hogy megértsd és támogasd a testedet, és újra megerősödj. Mert jogod van az energiához, a tisztánlátáshoz, a pihentető alváshoz és az örömhöz. És ahhoz, hogy megtanulj a testedben újra bízni.


    Számomra ez a téma nem csak szaktudást jelent, hanem a szívügyem. Mert tudom, milyen érzés, amikor a saját testünk már nem együttműködő. És mert mélyen meg vagyok győződve arról, hogy megtanulhatjuk újra megérteni.


    Ha ez a könyv segít abban, hogy megtedd az első lépést az önmagadhoz visszavezető úton, akkor elérte a célját.


    Christina Winzig

  


  
    Bevezetés VALÓJÁBAN MI A STRESSZ?


    A „stressz” szó manapság életünk és körülményeink szerves része, a stressz fogalmát ugyanakkor gyakran nem elég pontosan határozzuk meg, vagy éppen félreértjük. Amikor azt mondjuk, „stresszelek”, „úgy érzem, elönt a stressz”, vagy „le kell nyugodnom”, vajon mi történik a testünkben? És vajon a stressz mindig negatív?


    A stressz elsősorban biológiai reakció a szervezetet igénybe vevő kihívásra, amihez alkalmazkodnia kell, hogy megfelelően reagáljon. Ez a kihívás lehet valós veszély, mint például egy baleset vagy egy hangos durranás, de érkezhet nyomasztó e-mail, fájdalmas beszélgetés vagy olyan belső gondolat formájában, amely riadókészültséget okoz. Nem maga a helyzet a döntő, hanem az, hogy idegrendszerünk hogyan értelmezi.


    Az alapvető különbség az akut és a krónikus stressz között áll fenn:


    • Az akut stressz rövid ideig tart, és ösztönzőleg is hathat a teljesítményre. Aktiválja a szimpatikus idegrendszert, adrenalint és noradrenalint szabadít fel; a test éber, reakcióra kész.


    • A krónikus stressz viszont akkor alakul ki, amikor a riadókészültség tartósan fennmarad, és a test már nem talál vissza a nyugalmi állapotba. Itt kap szerepet a kortizol: fenntarja a stresszreakciót, energiát biztosít, gátolja a gyulladásokat, és tartós aktivitás esetén problémává válik.


    Biológiai szempontból a stressz a vegetatív idegrendszer és a hipotalamusz-hipofízis-mellékvese tengely (angol neve után rövidítve HPA-tengely) aktiválását jelenti. Ez a tengely szabályozza a kortizoltermelést és azzal együtt számos testi folyamatot, a pulzusszámtól és a vérnyomástól kezdve az immunválaszokon és az emésztésen át egészen a hormonszintézisig. A rendszer túlterhelése esetén a szabályozás egyensúlya felborul.


    Ami fontos: nem minden stressz rossz. Pozitív stresszről (eustressz) akkor beszélünk, amikor a kihívás ösztönző hatású – például fellépés előtti lámpaláz vagy sportteljesítmény esetén. Ez a stressz motivál, fokozza az önbizalmat és nem okoz biológiai zavart. Distressz viszont akkor alakul ki, amikor a követelmények túlzott mértékűek, túl tartósan fennállnak vagy túl megterhelőnek bizonyulnak – vagy ha nem lehet regenerálódni.


    Ehhez tartozik még, hogy a stressz nem csak lelki jelenség. A test nem tesz különbséget aközött, hogy mi a stresszor: határidő, gyomorfertőzés vagy párkapcsolati konfliktus. Csak egy dolog számít: a vészjelzés. A stressz forrásai sokfélék és különböző szinteken hatnak:


    • Lelki vagy érzelmi: gondok, túlterheltség, perfekcionizmus, megoldatlan konfliktusok, traumák, elfojtott érzések


    • Fizikai (testi): fertőzések, fájdalmak, krónikus gyulladások, alváshiány, zaj, hőség, hideg, sugárzás


    • Szociális: elszigeteltség, konfliktusok, zaklatás, családi vagy munkahelyi feszültségek


    • Toxikus: környezetszennyezés, nehézfémek, penész, elektroszmog, alkohol, füst, kipufogógáz, káros műanyagok


    • Biokémiai: tápanyaghiány, vércukorszint-ingadozás, a hormonális egyensúly problémái


    
      
        
          INFO
        


        
          A HPA-tengely (hypothalamic-pituitary-adrenal axis) fontos szabályozórendszer az agy (hipotalamusz, hipofízis) és a mellékvesék között, amely a stresszhormonok, mint például a kortizol kiválasztását irányítja. Segít a testnek a stressz kezelésében és az energiaellátásban.


          Az elektroszmog a mesterségesen létrehozott elektromágneses mezők, például mobiltelefonok, wifi vagy elektromos vezetékek általi terhelést jelenti. Erre egyesek érzékenyen reagálnak, alvászavarokkal vagy fejfájással.

        

      

    


    A lelki és testi stressz közötti összefüggést orvosi kontextusban még mindig gyakran alábecsülik. Pedig a korszerű kutatások alapján régóta tudjuk, hogy a krónikus stressz megbetegíti a testet: gyengíti az immunrendszert, gyulladások kialakulásához vezet, zavarja a hormonháztartást, megváltoztatja a bélflórát, befolyásolja a vércukor-értékeket, sőt hosszú távon az agyi struktúrákat is megváltoztathatja. Az ilyen panaszoknak azonban nem maga a „stresszhormon”, a kortizol az oka, hanem testünk különböző hírvivő anyagainak „stressz alatt álló”, rosszul szabályozott rendszere.


    Fontos tehát, hogy a stresszhez holisztikus szemlélettel közelítsünk. Nem elég csak a gondolatokat és érzelmeket figyelembe venni. A táplálkozás, az életstílus, a környezet és a mikrotápanyag-állapot is szerepet játszik annak meghatározásában, hogy szervezetünk mennyire képes jól reagálni a terhelésre. Csak ha megértjük, hogy mennyi különböző formája van a stressznek, és ezek milyen mélyen befolyásolják a testünket, akkor tehetünk hatékony lépéseket az egészség felé. Ennek kulcsa nem a stressz teljes elkerülése, hanem a belső egyensúly helyreállítása.


    A STRESSZ MINT A SZERVEZET KÖZPONTI SZABÁLYOZÓELVE


    A stressz nem csak érzés. Mélyreható biológiai jelzés, amely a teljes szervezetet érinti. A szabályozás középpontjában a test legfontosabb stresszhormonja, a kortizol áll. Bizonyos értelemben a kortizol egy olyan sokszólamú biológiai reakció karmestere, amelyben eldől, hogy a testünk védekező vagy pihenő üzemmódba helyezkedik-e. A kortizol ilyenkor hidat képez inger és reakció, lélek és test között. Amint az agy stresszhelyzetet észlel, a hipotalamusz-hipofízis-mellékvese tengelyen keresztül aktiválja a kortizol kiválasztását. Ez a hormon nemcsak bizonyos területeken, hanem a teljes szervezetre kiterjedően szinte minden szervre és szabályozórendszerre kifejti hatását.


    A kortizol több rendszert is befolyásol (multiszisztémás hatású):


    • Hormonrendszer: a kortizol befolyásolja a nemi hormonok (pl. tesztoszteron, progeszteron, ösztrogén) kiválasztását és hatékonyságát, fékezi a pajzsmirigy működését, és blokkolja a központi szabályozó hormonokat (például a luteinizáló hormont [LH], a follikulusstimuláló hormont [FSH], a thyreoideastimuláló hormont [TSH]). A kortizolszint és ezzel együtt a hormonháztartás zavarainak következménye lehet a rendszertelen ciklus, a csökkenő libidó, a gyermekvállalás sikertelensége és a hormonális kimerültség.


    • Immunrendszer: a kortizol elsősorban gyulladáscsökkentő hatású – fontos védekező mechanizmus akut terhelések esetén. Tartós kiválasztódása azonban paradox reakciót vált ki: az immunrendszer meggyengül vagy túlreagál a fertőzésre való hajlam és az autoimmun reakciók fokozódásával, krónikus gyulladásokkal.


    • Idegrendszer: a krónikus stressz megváltoztatja a neurotranszmitterek, mint például a szerotonin, a dopamin és a gamma-aminovajsav (angol nevéből rovidítve GABA) aktivitását. Ennek következménye érzelmi instabilitás, ingerlékenység, depresszív kedélyállapot és szorongás lehet. A vegetatív idegrendszer is elveszti egyensúlyát – ilyenkor vagy folyamatosan „felpörgött” vagy eltompult állapotot érzékelünk magunkon.


    • Anyagcsere: a kortizol megemeli a vércukorszintet, fokozza a hasi zsírlerakódást, gátolja az izomépítést és hosszú távon inzulinrezisztenciához vezethet – ami a 2-es típusú cukorbetegség, valamint szív- és érrendszeri betegségek kockázati tényezője.


    Ezek a szerteágazó hatások a mindennapokban gyakran nem specifikus, de megterhelő tünetekben nyilvánulhatnak meg, mint például:


    • Alvászavarok: az elalvási problémák vagy az éjszakai felébredés gyakran a kortizolritmus zavarait jelzik.


    • Emésztési problémák: irritábilisbél-szindróma, puffadás, ételintolerancia – a stressz csökkenti a gyomorsavtermelést, és zavarja a bélmozgást.


    • Libidócsökkenés: a stressz „visszafogja” a szaporodási rendszert, mivel akut veszélyhelyzetben a reprodukció a túlélés szempontjából nem szükséges.


    • Koncentrációzavar és brain fog : riadóállapotban az agyat elárasztják a stresszhormonok, ami károsan hat a kognitív funkciókra.


    • Menstruációs zavarok: a stresszhormonok kiszorítják a progeszteront, gátolják az ovulációt és PMS-hez hasonló panaszokhoz vezetnek (PMS: premenstruációs szindróma).


    • Fogékonyság a fertőzésekre: a tartósan stressz alatt álló test nem képes hatékony immunvédelmet fenntartani, ezért gyakoribbá vagy elhúzódóvá válnak a fertőzések.


    Mindez azt mutatja, hogy a stressz nemcsak érzés, hanem biológiai állapot, amely minden szintre hat. Ezért aki a kortizolt megérti, nemcsak a stressz-szintjével lesz tisztában, hanem kulcsot kap egészségi állapotának teljes körű karbantartásához.

  


  
    FONTOS AZ EGYENSÚLY


    A kortizol említésekor sokan olyan kategóriákban kezdenek gondolkodni, mint a „túl sok” vagy a „túl kevés”. Valójában azonban nem az abszolút érték számít, hanem az egyensúly. Az egészség nem azt jelenti, hogy a kortizolszintnek lehetőleg alacsonynak kell lennie, hanem azt, hogy természetes ritmusban váltakozzon, amely alkalmazkodik az élet kihívásaihoz.


    A kortizol cirkadián ritmust követ, amely szorosan kapcsolódik belső óránkhoz és a nappali fényhez. Az egészséges szervezetben a kortizolszint korán reggel a legmagasabb. Segít felkelni, beindítani az energiákat, lendületbe jönni. Napközben aztán a kortizolszint fokozatosan csökken, és estére a legalacsonyabb állapotba jut, ami lehetővé teszi a melatonin felszabadítását és az alvás közbeni regenerálódást.


    Ez a ritmus nem véletlenszerű, hanem a fényhez, az aktivitáshoz és a nyugalomhoz való évezredes biológiai alkalmazkodás eredménye. Ha a ritmus kizökken – például alváshiány, folyamatosan fennálló túlzott ingerdózis, helytelen táplálkozás vagy állandó terhelés miatt –, az nemcsak az energiaháztartást, hanem szervezetünk teljes összhangját is megzavarja.


    A homeosztázis gyógyászati koncepciója pontosan ezt az egyensúlyt írja le: a külső változások ellenére fennálló belső stabilitás állapotát. A kortizol ebben központi szabályozó szerepet játszik: kiegyensúlyoz, beállít, véd és stabilizál. Tartós stressz esetén azonban ez a mechanizmus túlzott igénybevételnek van kitéve. Ami rövid távon egészséges reakció, hosszú távon a szabályozás zavaraihoz (diszregulációhoz) vezet: a rendszer elveszti rugalmasságát, „lefagy” vagy túlreagál.


    Éppen ez az a pont, amikor tünetek keletkeznek. És pontosan ebben van a tartós aktiválás veszélye: ha a test állandó riadókészültségben van, hiányzik a pihenés fázisa. A mellékvesék tartósan adnak jeleket, majd egyszer csak védekező állapotba merevednek. Ennek kimerültség, kortizolhiány, gyulladás, hormonzavar és energiahiány lehet a következménye.


    A cél tehát nem a kortizol elleni küzdelem, vagy a „jó” és a „rossz” minősítés. Arról van szó, hogy vissza kell jutni az élet természetes hullámzásába: aktivitás és nyugalom, feszültség és lazítás, szimpatikus és paraszimpatikus idegrendszer – mindennek megvan a maga helye.


    Ez az egyensúly nem egy ideális állapot, hanem egy dinamikus folyamat, amelyet napról napra alakíthatunk újra, mégpedig döntéseinkkel, saját ritmusunkkal, önérzékelésünkkel.


    
      
        
          INFO
        


        
          A szimpatikus idegrendszer a teljes idegrendszernek az a része, amely a testet riadókészültségbe helyezi, és teljesítőképessé teszi (fight or flight). Növeli a pulzust, a vérnyomást és az energiafelhasználást.


          A paraszimpatikus idegrendszer a szimpatikus ellentettje, a nyugalom és a regeneráció felelőse. Támogatja az emésztést, az alvást, a gyógyulást és a pihenést.

        

      

    

  


  
    A KRÓNIKUS STRESSZ MEGBETEGÍT


    A stressz nem alapvetően rossz – ez az eddigiekből már kiderült. Ha azonban a kivételes állapot állandósulva ismétlődik, a természetes alkalmazkodás reakciója betegségek veszélyes okozójává válhat. A testünk nem folyamatos riadókészültségre van teremtve. Ha a kortizol tartósan magas szinten választódik ki, vagy később már egyáltalán nem szabályozható megfelelően, akkor sokrétű egészségi problémák kiváltójává válhat, fizikai és lelki szinten egyaránt (vö. 2. fejezet).


    TESTI KÖVETKEZMÉNYEK


    A krónikus stressz kibillenti a központi vezérlőrendszerek ütemét. Emiatt romlik a testi egyensúly, és gyakran fokozatosan alakulnak ki a következmények, többek között:


    • Inzulinrezisztencia: a kortizol növeli a vércukorszintet, ami hosszú távon az inzulin hatásának csökkenéséhez vezet. Nő a 2-es típusú cukorbetegség, a zsírmáj és a túlsúly kockázata.


    • Pajzsmirigy-alulműködés: a stressz akadályozza a thyroxin (T4) pajzsmirigynhormon átalakulását aktív T3 hormonná, és fokozza a reverz T3 termelődését – egy gyakori, de gyakran nem eléggé figyelembe vett mechanizmus a funkcionális pajzsmirigyzavarok esetében.


    • Leaky gut (áteresztőbél-szindróma): a stressz megváltoztatja a bélgátat, elősegíti a gyulladásos folyamatokat, és zavarja a bélflórát. Ennek következtében élelmiszer-intolerancia, puffadás és immunreakciók alakulhatnak ki.


    • Autoimmunitás: a kortizol befolyásolja az immunrendszert; diszreguláció esetén fokozódhat az autoantitestek képződése, mint például a Hashimoto-betegség (a pajzsmirigy egyik megbetegedése), a reuma vagy a szklerózis multiplex (MS) esetén.


    • További lehetséges következmények: izomleépülés, csontritkulás, magas vérnyomás és krónikus fájdalmak.


    
      
        
          INFO
        


        
          Autoimmun betegségek esetén a szervezet tévesen a saját szöveteit támadja meg. Erre példa a Hashimoto-thyreoiditis, a reuma, a szklerózis multiplex vagy az 1-es típusú cukorbetegség.

        

      

    


    LELKI KÖVETKEZMÉNYEK


    A tartós stressz erősen megterheli az idegrendszert. A neurotranszmitterek kiesnek az egyensúlyból, megváltoznak az olyan struktúrák, mint a hippokampusz és az amigdala.


    Ez különféle tüneteket okozhat:


    • Szorongás: az agy ingerkezelése érzékenyebbé válik, még az ártalmatlan ingereket is veszélyesnek érzékeli.


    • Ingerlékenység és érzelmi instabilitás: a stressz lejjebb viszi az ingerküszöböt; az idegrendszer túlterhelődik.


    • Depresszív hangulatváltozások: az alacsony kortizolszint kedvetlenséghez, reménytelenséghez és szociális visszahúzódáshoz vezethet.


    • Alvászavarok: a rendellenes kortizolritmus közvetlenül hat az „alváshormon”, a melatonin kiválasztására, ezzel együtt pedig az elalvási és átalvási szokásokra.


    • Belső nyugtalanság: a test állandóan feszültség alatt áll; még nyugalmi fázisokban sem lehetséges a „kikapcsolás”.


    TARTÓS STRESSZ MIATTI MAGATARTÁSVÁLTOZÁSOK


    A krónikus stressz megváltoztatja nemcsak a testünket, hanem a viselkedésünket is – amiről gyakran nem is tudunk. Ez az alábbi viselkedésmódokban nyilvánulhat meg:


    • Érzelmi evés: a test sürgősen energiára vágyik, elsősorban édes, zsíros vagy sós ételek formájában.


    • Szociális visszahúzódás: a kimerültség elszigeteltséghez vezet, a nyugalom iránti igény a kapcsolatok rovására megy.


    • Motivációvesztés: ami korábban örömet szerzett, értelmetlennek vagy túl megterhelőnek tűnik.


    • Perfekcionizmus és kontrollkényszer: sokak reakciója a „még több teljesítmény”, és ez bent tart az ördögi körben.


    • Ingerlékenység és impulzivitás: még a jelentéktelen kiváltó okok is dühkitörésekhez vagy visszahúzódáshoz vezetnek.


    A krónikus stressz tehát nem absztrakt jelenség. Minden szinten nyomokat hagy. Aki nem ismeri fel és nem szabályozza, azt hosszú távon fenyegeti a test, a lélek és az emberi kapcsolatok terén bekövetkező megbetegedések veszélye.

  


  
    ÖNSZABÁLYOZÁS


    Olyan társadalomban élünk, amelyben az aktivitás mindenek fölött áll. Magasabbra, gyorsabban, hatékonyabban: ezek mindennapjaink kimondatlan törvényei. A biológiában viszont másképp működnek a dolgok. Az egészség nem tartós teljesítmény, hanem ritmus következtében jön létre. Minden fenthez tartozik egy lent, minden feszültséghez szükség van a lazításra, minden tevékenységhez a megállásra. És éppen ez a gyógyulás kulcsa: az egyensúly helyreállítása.


    A kortizol ennek a ritmusnak az egyik része. Megemelkedhet a szintje, amikor energiára van szükségünk, amikor a munkára koncentrálunk, amikor testi vagy érzelmi kihívások elé nézünk. De ugyanolyan fontos, hogy ez a szint aztán megint lecsökkenhessen. Hogy az idegrendszerünk megtanuljon lazítani. Hogy a regenerációt ne gyengeségnek, hanem a gyógyulás előfeltételének tekintsük.


    Az ingerekkel, tennivalókkal és állandó elérhetőséggel terhelt világban a pihenés tudatos döntéssé, és ezzel korunk egyik legfontosabb stratégiájává válik az egészségmegőrzés terén. Aki nem veszi komolyan a stresszkezelést, saját teste ellen dolgozik. Ez pedig gyakran észrevétlenül történik, egész addig, amíg a tünetek érzékelhetővé nem válnak. Aki viszont megtanulja az önszabályozást, megteremti a valódi, mélyreható gyógyulás alapjait. Az önszabályozás – tehát a saját idegrendszerünkkel való tudatos bánásmód – képessége a hosszan tartó egészség talán leghatékonyabb eszköze. Ennek segítségével dönthetünk arról, hogyan kezeljük a kihívásokat, mennyire gyorsan regenerálódunk, mennyire vagyunk terhelhetőek, és mennyire maradunk kapcsolatban önmagunkkal és másokkal.

